ЕПИКУРОВО РАЗУМЕВАЊЕ ПОЈМА СЛОБОДЕ
Апстракт
У овом раду разматра се Епикурово схватање појма слободе. Иако пружа материјалистичко објашњење порекла и начина постојања природе и човека, овај филозоф указује на могућност људскe слободe, истичући феномен скретања атома или благог одступања од уобичајене путање (која подразумева кретњу која не скреће са свог курса). Негирањем детерминизма, Епикур тврди да човеково делање није предодређено. Овај начин схватања слободе неизбежно води до питања на која наилазимо и у покушајима разумевања феномена случајности карактеристичних за разматрања савремене физике: да ли човекова дела можемо окарактерисати као заиста његова или као резултат случајног стицаја околности. Ово представља проблем за одређивање улоге и значаја разума у Епикуровој филозофији. Покушаћемо да покажемо да човекова слобода подразумева његову способност контроле над жељама и побудама које нису ни природне нити нужне, већ над онима које зависе од његовог мишљења. Такође, показаћемо на који начин разум представља основно средство у достизању блаженства и вођења квалитетног живота.

EPICURUS’ UNDERSTANDING OF THE CONCEPT OF FREEDOM
Abstract

This paper examines Epicurus' understanding of the concept of freedom. Although Epicurus provides a materialistic explanation of the origin and way of existence of nature and people, this philosopher indicates the possibility of one’s freedom, highlighting the phenomenon of atom deviation or slight alteration of the usual path (which implies a movement that does not deviate from its course). By negating determinism, Epicurus claims that human actions are not predetermined. This way of understanding freedom inevitably leads to questions that arise from attempts to understand the phenomenon of chance that is characteristic for modern physics: can we define one’s actions as truly one’s own or as a result of a random set of circumstances. This presents a problem for determining the role and importance of reason in Epicurus' philosophy. We will try to show that one's freedom implies one’s ability to control the wishes and motivities that are neither natural nor necessary, but those dependent on one’s own thinking. Also, we will show in what way reason presents a basic means in reaching bliss.

УВОДНА РАЗМАТРАЊА

Епикур је увођењем деклинације атома тежио негацији детерминистички уређеног света, и то на два нивоа: 1) на физичком плану – омогућујући спонтано скретање атома, које „покреће космогонијски образац кретања“, и 2) на менталном (психолошком) плану – служећи као неопходан услов за човекову аутономију и слободу (Sedley, 1983, стр. 11). Кристофер Гил (2009) истиче да, иако се етика и физика формулишу независно у Епикуровој филозофији, оне се међусобно подржавају, промовишући срећу (стр. 138). Наиме, једна од важних веза између физике и етике јесте признавање човекове смртности зарад суочавања са страхом од смрти и могућности слободе. 

Да бисмо успешно размотрили питање слободе у оквиру Епикурове филозофије, потребно је имати у виду да античке концепције слободе и детерминизма не би требало поистоветити са проблемом слободне воље и детерминизмом у савременој филозофији, односно питањем компатибилности каузалног детерминизма
 са слободом и моралном одговорношћу (O’ Keefe 2021). Иако Епикурово материјалистичко објашњење природе и човека је такво да не можемо у потпуности избећи одређеним нужностима и случајностима, оно гарантује аспект слободе који подразумева човекову способност не само да буде морално одговоран, него и да рефлектује о последицама остварења својих побуда и жеља, као и да правилном употребом разума достигне блаженство.   

Приказаћемо најпре Епикурову атомистичку теорију и размотрити на који начин деклинација атома утиче на схватање природе и уређења космоса. Затим, усредсредићемо се на то од чега се састоји човекова психа
 и на који начин она функционише, истовремено анализирајући који део психе је под нашом контролом. Коначно, указаћемо на врсте задовољстава и жеља у оквиру Епикурове етике, с циљем да покажемо да човекова слобода подразумева савесно, умерено и промишљено испуњење одређених врста жеља.  
ЕПИКУР И ФИЗИЧКИ (ИН)ДЕТЕРМИНИЗАМ

Епикурова атомистичка теорија

Епикур сматра да је универзум сачињен од атома и празног простора. Иако се атоми не могу даље делити, он их не сматра најмањим и најосновнијим деловима материје. За њега, то су миними
 (Diog. Laert. X, 58-59), „несводљиве партикуле“ које чине једну хомогену целину у атомима и не могу постојати независно од њих (Атанасијевић, 2022, стр. 28). Атоми се међусобно разликују по тежини, величини и облику. Непрестано се крећу, односно падају, на шта Епикур указује описивањем кретања која се замишљају у правцу према горе и правцу према доле. Штавише, све што постоји састоји се од атома и празног простора, у којем се ти атоми крећу и међусобно сударају. Када празан простор не би постојао, ствари не би могле да се крећу нити да постану (Lucr. I, 327-359). Такође, да би објаснио како је свет настао, Епикур допушта сударање атома. Другим речима, да није било скретања, Лукреције наводи, све би само падало надоле попут кишних капи кроз празан простор, што би за последицу имало то да природа без судара не би могла ништа да створи (Lucr. II, 198-224). Без тих контаката не би настали други светови, неки слични нашем, неки не. У Посланици Херодоту Епикур указује на нужност једнаке брзине атома током њиховог кретања уколико не наилазе на никакав отпор (Diog. Laert. X 61). И тешки и лаки атоми, према њему, падају тада истом брзином, без обзира на њихову тежину. Будући да је то случај, нема промене путање. Ипак, Лукреције истиче да за Епикура, поред тежине и судара, постоји и трећи
 узрок (врста) кретања атома који спречава да његова путања буде одређена ударом других атома (Lucr. II, 283-314). Док под утицајем своје тежине падају надоле кроз празан простор, атоми се удаље врло мало од своје вертикале на једно недетерминисано место и у једном недетерминисаном времену (Lucr. II, 198-224). Иако ту промену не можемо опазити чулима, будући да је слаба, ипак је можемо сматрати заокретом у кретању атома. 
Физички аспекти нужности, случаја и „од нас“  

Оваквим схватањем, Епикур тежи побијању детерминизма, односно становишта према којем „све у универзуму, укључујући и људска бића, покрећу и изазивају каузални узроци“ (Bunnin&Yu, 2009, стр. 177). На овај начин, допушта да се неки догађаји дешавају без претходно одређених и утврђених узрока или услова. У Посланици Менекеју, Епикур тврди да „нешто настаје, додуше, због нужности а друго од случаја, а нешто од нас“ (Diog. Laert. X 134). 
У Епикуровој физичкој теорији нужним можемо сматрати законе по којима се атоми крећу, сударају и стварају, као и њихове брзине кретања, величине и врсте. Наведене особине атома представљају основу и правилности по којима свет настаје и функционише. Другим речима, како наводи Пјер-Мари Морел (Pierre-Marie Morel) (2009), Епикурова теза о атомима који чине основу свих тела (Diog. Laert. X 40) нуди 
„закон коме се покоравају све природне појаве и представља централни став у скупу пропозиција које чине теоријскo језгрo природне филозофије“ (стр. 66).  
С друге стране, постоје ситуације које настају случајем. У ову сврху размотрићемо објашњење које пружа савремена физика. Дејвид Бом (David Bohm) (1972), један од најистакнутијих теоријских физичара 20. века, истиче да би појам случајности (случаја)
 требало схватити као могућност која се разматра изван датог контекста, то јест закона (стр. 63). Иако у природи примећујемо да постоје нужне релације између предмета, односно појава у најразличитијим условима и процесима, нужност каузалног закона „никада није апсолутна“ (Bom, 1972, стр. 36). Он то појашњава следећим примером, у којем се служи законом испуштено тело пада, а за тело узима комад папира. Може се десити да се овај папир, уколико дуне јачи ветар, диже, а не да пада, као што би требало према изнад наведеном закону. Такође, понашање ветра умногоме зависи од положаја облака, температуре тела, водених маса и сл. Све ове наведене околности су случајне у смислу да нису обухваћене овим законом, будући да је немогуће да овај буде формулисан тако да у себе укључи све каузалне релације од којих зависи његово спровођење у природи. Вратимо се сада Епикуру. Постулирањем деклинације атома, односно скретањем атома с путање, Епикур допушта случајности, односно, насумичности или неизвесности и прави отклон од законитости и нужности. 
Што се тиче ситуација које настају од нас, поменућемо две важне последице које произлазе из Епикурове атомистичке теорије, а повезане су, преко начина уређења и схватања космоса, са нашом способношћу да водимо спокојан и блажен живот. Да би могао то да уради, човек би требало да престане да се плаши богова и смрти. Прво, тачно је да богови постоје, али они нису онакви каквим их људи замишљају и себи представљају. Атила Немет (Attila Németh) (2020) истиче да Епикурова намера није била да негира постојање богова, већ да негира њихов статус као „активних космолошких принципа“ (стр. 224). Према Епикуру, људи погрешно верују да се богови мешају у њихов свет, кажњавајући зле и награђујући добре. Ослобађање од ове врсте страха састоји се у следећем: 
„[сматрати] бога као непролазно и блажено биће, онако како и опште мишљење о богу казује, и не [додавати] ништа што би његовој непролазности било страно или његовој блажености пријатно“ (Diog. Laert. X 123). 
Друго, размишљање о животу после смрти престаје да буде узрок боли када човек прихвати да ће његова душа престати да постоји. Смрт „нас се не тиче, јер докле год ми постојимо, нема смрти, а кад смрт дође, нас више неће бити“ (Diog. Laert. X 125). Уколико човек на овај начин одлучи да се избори са својим страховима, моћи ће да води блажен живот. Епикур оваквим схватањем жели да човека ослободи од божјег провиђења. Ипак, поставља се питање да ли је негирање божјег учешћа довољно да човеку гарантује слободу, имајући у виду физичку теорију која подразумева повиновање атома одређеним законитостима. 
ЕПИКУР И ПСИХОЛОШКИ (ИН)ДЕТЕРМИНИЗАМ

Материјалистичко објашњење психе

Епикурова физичка теорија, поред уређења света и дешавања у природи, објашњава и начин функционисања човекове психе. Гил (2009) истиче да епикурејство 
„комбинује схватање психе као телесне и атомске, са концепцијом људских бића као кохерентних и сложених целина, способних за напредне психолошке и етичке функције“ (стр. 126). 
У наставку ћемо најпре размотрити последице овако схваћене психе и указати на њен састав и структуру, а затим испитати да ли неки део психе остаје ван домашаја нужности и случајности. 
Човекова психа састоји се од атома. Она представља „ситноделно тело које се простире на цео телесни састав“, и која се „најпре може упоредити са дахом који је помешан с топлотом, и слична је час топлоти, час даху“ (Diog. Laert. X 63). Дејвид Констан (David Konstan) указује на две последице које произлазе из чињенице да је психа материјалне природе. Прва се тиче епикурејског схватања смрти. Према Епикуру, психа не може да преживи смрт тела, будући да је његов неодвојив део и не постоји независно од њега (Lucr. III, 327-358). Једноставније речено, будући да атоми чине њену суштину, када се они, услед смрти, разиђу, и она такође нестаје. Стога, Епикур сматра да смрти не би требало тежити нити од ње страховати, како смо раније истакли, будући да „нас [се она] ништа не тиче. Јер свако добро и зло оснива се на опажању, а смрт је губитак опажања“ (Diog.Laert. X 124-125). Друга последица односи се на начин на који психа реагује на утиске из природе, без обзира на то да ли они потичу из спољашњости или настају у унутрашњости човека (Konstan 2022). Гил (2009) тврди да „[у] принципу, чини се да се сви феномени [утисци] сматрају објашњивим позивањем на атомску структуру и интеракцију“ (стр. 128). Другим речима, сви ови утисци настали су сударањем атома, пружајући тако човеку могућност вида, слуха, мириса и др. Психа је, стога, носилац свих чулних опажања. Лукреције у 4. књизи детаљно објашњава на који начин функционишу сва наша чула и шта је човеку потребно за живот. Он напомиње да све што је створено у људском телу даје телесним органима и опажању сврху (Lucr. IV, 811-842). Другим речима, вид није постојао док очи нису створене или говор пре него што је створен језик итд. Нећемо се, међутим, детаљније бавити спознајном теоријом у оквиру Епикурове филозофије. Намера нам је била само истакнути начин на који психа функционише, будући да је она састављена од атома и да чини неодвојиви део тела. 
Психички аспекти нужности, случаја и „од нас“ 
Вратимо се поново Епикуровој тврдњи да се нешто дешава због нужности, нешто због случаја (случајности), а нешто због нас. Шта можемо сматрати нужним са аспекта човекове психе? Пре свега, начин на који психа постоји – неодвојиво повезана са телом, као и начин на који омогућује спознају и сложен(иј)е психолошке функције. Такође, састав и структуру, односно врсте атома које сачињавају психу. Биће од значаја указати на део 2. књиге, у ком Лукреције описује разноврсност комбинација различитих елемената, односно атома који конститушу ствари. Лукреције тврди да ништа није настало од само једне врсте атома, већ да састав ствари чине различити облици истих и да свака ствар има одређена и утврђена семена – можемо рећи, као своју непроменљиву и трајну основу (Lucr. II, 573-720). У 4. књизи Лукреције детаљно описује и разматра начине на које одређена врста атома доводи до одређених сензација и мисли. Психа се, будући материјалне природе, исто тако састоји од одређених атома одређених својстава и повинује се истим. Штавише, она такође поседује део који је непроменљив, можемо рећи и предодређен. Ово схватање можемо, у одређеном степену, објаснити и терминима својственим модерној медицини: генетским предиспозицијама, наслеђеним темпераментима деце од родитеља, физичким изгледом и слично. Дакле, постоји део нас (наше психе и уједно телесне конституције) над којим немамо моћ промене и/или контроле. Дејвид Седли (David Sedley) (1983) сматра да је на мети Епикурове критике била одређена врста детерминистичког учења – механицизам – која заступа став да је људско понашање, између осталог, могуће 

„исцрпно објаснити променама материјалне природе [појмовима хемијских и неурофизиолошких промена, који се користе у савременој теорији, и појмом промена атома који се употребљава у античкој теорији] и да је разговор о 'намери', 'жељи' итд. сувишан, без додатног описа или објашњења“ (стр. 32).
Постулирајући деклинацију атома, Епикур допушта случајности. Тиме долазимо до могућности отклона од овакве врсте нужности. Вратимо се примеру који даје Бом: папир, уместо да пада (што закон о испуштеним телима подразумева), мења своју путању под утицајем других спољашњих чинилаца. У примеру смо навели да су на ову промену утицали фактори који нису били под контролом датог тела (ветар, влага, температура и слично). Да бисмо направили аналогију са човековом психом, указаћемо на тумачење унутрашњег узрока (internal cause interpretation), које заступа Сузан Бобзин. Човек није строго условљен обликом и величином атома који формирају његово ментално стање и/или „ментална расположења“ (Bobzien, 2000, стр. 318). Деклинацијом атома прави се отклон од схватања психичке структуре као фиксне и у потпуности непроменљиве, одређене конкретним елементима или семенима. Другим речима, постоји могућност развоја карактера и одступањa од „записаних“ особина у атомима (или генима), као и од, на пример, утицаја друштвене околине. 
 У наставку ћемо размотрити шта представља тај отклон у ситуацијама које настају „од нас“ и на који је начин то важно за Епикурово схватање слободе. Цицерон (1853) у свом делу О судбини наводи да је, увођењем треће врсте кретања, односно деклинације атома, Епикур био приморан, ако не експлицитно, да призна да то кретање нема свој узрок, будући да исто није условљено нужношћу кретања других атома (стр. 273). Поставља се питање ко је или шта узрок том кретању. Лукреције сматра да деклинација атома објашњава моћ слободног кретања код живих бића и да почиње са вољом која пролази кроз све удове (Lucr. II, 255-283). Штавише, оно је доста различито у односу на скретање које изазивају судари атома – по томе што се, у другом случају, атоми не одупиру насилној промени путање и на њу немају утицаја. Насупрот томе, Лукреције тврди да је узрок тог скретања, будући да ништа не настаје ни из чега, „моћ рођена у нама“ (Lucr. II, 283-314). Цицерон (1853) слично томе каже следеће: 

„Стога, да се не бисмо изложили подсмеху природних филозофа тврдећи да се све дешава без узрока, морамо јасно истаћи да је природа атома таква да се може покретати сопственом специфичном тежином и да је његова суштинска природа сам узрок његовог кретања. И на исти начин не морамо тражити спољашњи узрок за вољне покрете ума. Јер таква је природа вољног кретања, да оно мора нужно бити у нашој власти и зависити од нас самих, иначе није вољно. Па ипак, не можемо рећи да је кретање наше слободне воље последица без узрока, јер је његова права природа узрок ове последице.“ (стр. 274)
Поставља се питање на који начин се овако схваћено слободно и вољно скретање атома може односити на психу, односно, како објашњење физичког деловања атома можемо поистоветити са менталним. Другим речима, на који начин се скретање атома у простору може поистоветити са скретањем атома у души?  Пре свега, указаћемо на поделу психе на душу (soul, spirit) и ум (mind), коју прави Лукреције у 3. књизи. Према њему:

„ум и душа су у сједињењу једно с другим и да сами по себи чине једну природу, али да је глава, такорећи, господар у целом телу разум, који називамо умом или разумевањем, и да је чврсто смештен у средњем делу груди“ (Lucr. III, 115-144).
Зашто би ово требало да нам буде од значаја? Размотримо пример порекла кретања које Лукреције објашњава у 4. књизи. Он најпре описује стварање слике ходања у уму, након чега воља покреће атоме душе, који онда утичу на тело и узрокују његово кретање (Lucr. IV, 871-900). Такође, тврди се да ум види на исти начин на који виде и очи – што нас враћа на раније поменуту телесну и атомистичку природу психе (Lucr. IV, 722-751). Гил (2009) истиче да, иако наведено објашњење вољне радње (у овом случају, ходања) имплицитно подразумева могућност анализирања ума и душе (као физичких ентитета) са аспекта атома, то не значи да оно представља покушај свођења менталних радњи на чисто физички или атомистички феномен (стр. 134). Другим речима, атомистичко и психолошко објашњење вољне радње нису међусобно искључива. Дати пример указује на могућност активног учешћа ума у мисаоним процесима и активације осталих делова психе (душе) и тела
. Указаћемо на пасус у Епикуровом спису О природи, прецизније у Књизи 25, у ком се тврди нешто слично томе: 
„Од самог почетка имамо семена које нас воде, нека ка овим стварима, нека ка оним стварима, а нека ка оба; то су увек [семена] поступци [поступака], мисли и склоности, и већи су или мањи по броју. Сходно томе, оно што развијамо - овакве или онакве [радње, мисли и склоности] - је, од самог почетка, једноставно резултат нас; а утицаји који нужно теку из околине кроз нас у неком тренутку зависе од нас и од мишљења која долазе из нас...“ (Inwood & Gerson, 1994, стр. 76).

Дакле, оно што је под нашом контролом јесу наша веровања и мисли. Епикур својим учењем о природи свемира, то јест боговима – који се не мешају у људски живот и не узимају активног учешћа у уређењу света, и смрти – које се не треба плашити, јер нас се она не тиче, тежи да човека ослободи од спољашњих утицаја, страхова и митова, омогућујући му да он постане господар свог живота и притом буде морално одговоран за своје поступке (Sedley, 1983; Németh, 2020).  
СЛОБОДА КАО ОЧУВАЊЕ ЧОВЕКОВЕ РАЦИОНАЛНОСТИ И ПРОМИШЉАЊА О БУДУЋНОСТИ
Тим О’ Киф (2009) истиче да постоје бар три врсте слободе које Епикур брани: 1) способност човека да дела на начин на који жели, да би остварио своје жеље; 2) способност човека да модификује своје жеље зарад постизања среће (самоформирање карактера) и 3) способност човека да буде морално договоран (стр. 142). Прва способност тиче се способности остварења својих жеља. У примеру са ходањем који је Лукреције навео у 4. књизи, кретање представља резултат жеље ума, то јест жеље за кретањем, која се, преко ума и затим душе, остварује на физичком плану – у виду ходања. Друга способност тиче се човекове способности формирања свог карактера тако да буде, у одређеном степену, ослобођен утицаја детерминистички уређене психе. О овоме смо нешто више рекли у претходном одељку. Коначно, трећа способност подразумева могућност човекове подвргнутости похвали или покуди. Ми ћемо се усресредити на ову способност и притом указати на још један аспект слободе који би могла да подразумева морална одговорност у оквиру Епикурове филозофије и етике: човеково промишљање о својим будућим поступцима уз помоћ разума. Да бисмо успешно размотрили значај рационалности, указаћемо најпре на основне ставове Епикурове етике. 
Природне, нужне и ништавне жеље у оквиру Епикурове хедонистичке етике 
Епикур одређује постизање задовољства и изостанак бола као сврху живота и те осећаје сматра главним указатељима на оно што је добро и оно што је зло (Diog. Laert. X 129). Неретко се Епикурова филозофија сматра, сасвим погрешно, филозофијом хедонизма, која истиче значај телесног уживања. Међутим, Епикур не заговара разуздан живот. Када говори о појму задовољства, он не мисли на задовољство које се јавља у тренутку, него на оно које има у виду целокупан људски живот. Другим речима, потребно је водити скроман живот, обезбедити својој души мир, а телу стање без болова. Телесне побуде и друга задовољства само су одређени аспекти појма среће (εὔδαιμονία). Овај појам се такође преводи као „блаженство“ (Bunnin&Yu, 2009, стр. 231), термин који Епикур често користи у својој етици. Сврху блаженог живота, који подразумева телесно здравље и „непомућено душевно спокојство“, требало би, према њему, тражити у одсуству бола и страха. 
Епикур даље истиче важност човекове самодовољности (αὐτάρκεια) и непомућености (неузнемирености, αταραξία) психе, односно не само ослобађања од утицаја спољашњег света, него и од сопствених побуда и страсти. Размотрићемо различите врсте задовољстава и жеља које се помињу у оквиру Епикурове етике. Пре свега, говоримо о 1) задовољствима тела и 2) задовољствима ума, која оба могу подразумевати стања мировања, као и стања кретања (статична и пролазна задовољства). Диоген Лаертије наводи као примере статичних задовољстава мир ума и одсуство бола, а радост и уживање као примере пролазних задовољстава. Епикур сматра да су задовољства и боли ума важнији од задовољстава и бола тела. С једне стране, бол која се јавља у уму већа је од бола који осећа тело, зато што тело трпи „трпи само олује садашњости, ум оне прошлости и будућности као и садашњости“ (Diog. Laert. X 137). С друге стране, задовољства ума су већа од задовољства тела, зато што тело може да прима неограничену количину задовољства на неограничено време, док уму то није потребно, јер он није усмерен само на садашњост (као тело), већ и на прошлост и на будућност, тиме промишљајући о циљевима и границама тела (Diog. Laert. X 145). 
Друго, постоји разлика између нужних, природних и ништавних жеља (или побуда). Лаертије наводи да постоје 1) природне и нужне жеље, које доносе олакшање од болова – на пример, задовољавање жеђи и глади; 2) природне и не-нужне жеље, које преиначују задовољство без уклањања бола – на пример, скупоцена храна; и 3) жеље које нису ни природне ни нужне, већ последица човековог илузорног мишљења – на пример, жеља за моћи и владањем, као и подизањем статуа у своју част (Diog. Laert. X 149). Жеље прве врсте су просто последице човековог телесног склопа, физичке конституције и начина на који функционише његово тело – сходно томе, човек не може да уради много да им пркоси, уколико жели да живи. Жеље друге врсте више се концентришу на сȃмо задовољство, него на задовољење природних потреба –инсистирањем на (непотребној и претераној) раскошности средстава која нам обезбеђују задовољства. Коначно, жеље треће врсте налазе своје задовољење у потребама које превазилазе природне и нужне аспекте човека, и своје упориште налазе у друштвеној заједници, као и политичким и економским приликама. Као такве, оне немају везе са човековом природом, већ са његовим мишљењем. Тиме долазимо до улоге коју разум треба да има у оквиру Епикурове етике.  
Повучемо ли паралелу са хијерархијом у оквиру човекове психе, приметићемо квалитативну разлику између делова исте – баш као и код врсти задовољстава и бола. Лукреције тврди да је ум важнији за живот од душе (Lucr. III, 387-418). Ум, поседујући моћ разумевања и разума, представља супериорнији део човекове психе, без ког душа не би могла да задржи дуго своју структуру. Другим речима, значај разума лежи у томе што нам он, према Епикуру, омогућава да уочимо које жеље нам могу проузроковати непријатности или тегобе и разумемо њихове последице. Задовољавање својих потреба и жеља мора бити умерено и промишљено. Уколико се одамо само ништавним пожудама, наша ће се свакодневица убрзо састојати од узнемирености и анксиозности. Према Епикуру, потребно је упоређивати и одмеравати корисност и штетност онога што радимо, једемо, пијемо и сл., будући да је некада неопходно да зло узмемо као добро, а добро као зло, и стога, требало би увек испитивати врсте задовољстава и специфичност њихових утицаја на нас (Diog. Laert. X 129). Човек би требало увек да испитује разлоге за своје изборе и избегавања, онемогућавајући јављање немира у сопственој души. Када би људи са јасноћом и разумевањем сагледали околности у којима се налазе и разлоге за своју узнемиреност или апатично стање, не би водили немиран живот, услед недовољног познавања себе и онога што заиста желе (Lucr. III, 1041-1069; Diog. Laert. X 128). Разборитост је, према Епикуру, драгоценија и од филозофије, будући да из разумног понашања проистичу све остале врлине које су неодвојиве од пријатног живота (Diog. Laert. X 132). Другим речима, човек би истовремено требало, употребљавајући свој разум, да тежи и моралности и задовољствима. Фридрих Јодл (Friedrich Jodl) (1975) истиче да ће моралан човек, сходно томе, знати како да своје потребе подмири на најједоставнији и најпрактичнији могући начин, усредсређујући се само на оно што му је потребно и ништа више, избегавајући, уз то, славу и буран живот (стр. 29). Према Ксенији Атанасијевић (2022), 
„[п]рави смисао Епикурове концепције о слободи најбоље је осветлио један Лукрецијев пасаж који говори да се образовањем не може променити карактер човека, и да ће његове најснажније склоности увек доминирати. Али, иако филозофско
 образовање није способно да пригуши нашу праву природу, може је ослабити до тог степена да можемо водити живот достојан богова“ (стр. 58).
У овом трезвеном размишљању и разликовању нужних и природних жеља од оних ништавних, огледа се човекова слобода. Могућност да својим разумом врши селекцију између телесних прохтева и задовољстава која доносе блаженство указује на човекову слободу у његовом делању. Сложићемо се са О’ Кифом (2005) када каже да срж Епикурове етике чини способност појединца да рефлектује над својим ставовима и жељама и да исте промени, служећи се својим разумом и притом узимајући у обзир последице које би одређене одлуке могле да узрокују (стр. 23-24). О' Киф (2005) сматра, сасвим оправдано, да је овај филозоф желео да сачува могућност човековог рационалног и ефикасног промишљања о његовим будућим поступцима (стр. 17). Да би појединац могао на тај начин да утиче на свој живот, потребно је да будућност буде отворена за промене. Детерминизам тврди управо супротно, то јест да је будућност стриктно одређена претходним стањем ствари и да се не може мењати. Овај аспект разумевања света и човека не одговара Епикуру који жели да слободу учини могућом и стога он тежи негирању оваквог начина схватања истих, аргументујући у прилог човековој способности да рационално уређује и води свој живот, уједно тежећи ка задовољствима. 
„Треба упамтити да будућност није ни сасвим у нашој власти ни сасвим изван наше власти. Онда је никада нећемо очекивати као нешто што ће се поуздано догодити, ни очајавати као над нечим што се неће догодити“ (Diog. Laert. X 127).  
ЗАКЉУЧНА РАЗМАТРАЊА
Епикур својом физичком теоријом указује на постојање одређених правилности које су довеле до настанка света и утицале на формирање специфичних карактеристика истог. Ипак, иако пружа материјалистичко објашњење порекла и начина постојања природе и човека, Епикур указује на могућност људског слободног делања, истичући феномен скретања (деклинације) атома или благог одступања од његове вертикале. Будући да је човекова душа састављена од атома, и она функционише према истим принципима као и све остало у природи, што за последицу има то да јој се ова деклинација такође може приписати као одређено својство. 
Епикур тежи побијању детерминистичког схватања стања ствари, које тврди да је све одређено претходним догађајима и да је немогуће изменити њихов ток. Међутим, поставља се питање можемо ли тврдити да је човек заиста узрок свог деловања. Разматрајући основне ставове Епикурове етике, његове поделе задовољсатва на телесно и умно, као и поделу жеља на нужне, природне и ништавне, долазимо до закључка да човекова слобода подразумева способност контроле над жељама и побудама које нису ни природне нити нужне, већ над онима које зависе од његовог мишљења. Оно што човек може да уради је да промишља, служећи се разумом, о својим жељама и последицама које могу да произађу из његовог стремљења ка њима. Другим речима, могућност да својим разумом врши селекцију међу задовољствима и одлучи ка којима ће тежити указује, према Епикуру, на постојање човекове слободе. Тежећи одсуству патње, а не ка телесним побудама, човек показује да је у стању да практикује мудрост која ће му донети блаженство. На тај начин, будућност је за појединца отворена и склона мењању, а он је тај који је узрок тих промена.

Summary
With his atomistic theory, Epicurus indicates the possibility of one’s free actions. By allowing the declination of atoms, which represent (in addition to empty space) the constituents of the universe, but also of human soul, he negates the deterministic theory according to which everything is predetermined. Thus, he is considered as a proponent of the indeterministic theory, which implies the occurrence of events without previously determined or conditioned causes. Although Epicurus rejects determinism, we cannot assert that one is always the cause of one’s actions, since there are parameters that may be beyond one’s power and control. However, one can select and choose the pleasures and pain to which one will or will not be subjected. Freedom actually implies the one’s ability to reflect on one's attitudes and desires and to change them, using one’s reason and taking into account the consequences that certain decisions could cause in the future.
� Каузални детерминизам представља становиште да се сваки догађај сматра нужним, будући да је условљен претходним ситуацијама, укључујући и законе природе (Hoefer 2024).


� Појам психе (ψυχή) користимо као појам који обухвата појмове душе и ума, односно као шири појам од ова два наведена. 


� К. Атанасијевић (2022) у раду Епикуров атомизам показује да ово није оригинално Епикурово учење, већ да се оно већ налазило и било развијено у принципима старог атомизма (стр.30-35).


� К. Атанасијевић (2022) доказује да је ово оригиналан Епикуров допринос, а не идеја која се могла наћи раније у Демокритовом учењу (стр. 52-54, 60).


� Ову реч, као и Дејвид Бом, користићемо у најширем смислу: као супротност нужности.


� Тенденцију ка комбиновањем атомистичког и психолошког приступа човека приметићемо и у Епикуровој етици, где он наводи да су за срећан живот потребна задовољства и одсуство бола (као физички аспект) и спокојство душе (као ментални аспект). О томе ћемо нешто више рећи у наредном одељку.


� Схватићемо ово „филозофско“ у смислу способности (само)рефлексије – сходно поенти коју овде желимо да докажемо.





